
Alhemicar! 


Uzbudljivi nastavak priče o povratku Roberta Greja u aleju aktuelnih Zagorovih neprijatelja je pred vama 
i, iako svi gorimo od nestrpljenja da vidimo kako se situacija razvija, nije zgoreg odvojiti par minuta vreme- 
na kako bismo videli šta se tačno podrazumeva pod terminom alhemije. 

Alhemija je grana filozofije prirode, iz koje se u 17. i 18. veku razvila moderna hemija i farmakologija 
(grana farmacije koja proučava lekove). Termin alhemija nastao je kao kombinacija arapskog člana Al i reči 
Kemet ili Kemi, koja je egipatski izraz za crnu. Crna se odnosi na crnu zemlju, što je jedno od imena kojim 
je nazivana plodna dolina reke Nil, pa i sam Egipat. U davna vremena, alhemija se smatrala kraljevskom 
veštinom, dok se danas pobornici te delatnosti koja pokušava da se uvuče pod plašt istinske nauke kopirajući 
njene postupke (ali koja ne dostiže standarde kakvi se praktikuju u legitimnim poljima koje pokušava da imi- 
tira) često nazivaju ,alhemičari". Najčešće se sreće teza da je sinteza zlata i drugih plemenitih metala bila 
jedini cilj alhemičara. Međutim, vrhunski majstori alhemije su ovo smatrali samo za sporedni efekat važnije, 
suštinske transformacije materije, jer alhemija kombinuje elemente mnogih nauka i filozofskih disciplina, poput 
hemije, metalurgije, fizike, medicine, astrologije, misticizma i umetnosti. Ovu veštinu su praktikovale drevne 
civilizacije Mesopotamije, Egipta, Persije, Indije, Kine, stare Grčke i Rima, kao i muslimanske civilizacije. U 
Evropi, alhemija se razvijala sve do 19. veka. 

Alhemičari su pokušavali da otkriju tajnu pronalaska kamena mudrosti, što se opisivalo kao „Veliko delo" 
(lat. Magnum opus). Kamen mudrosti bi omogućavao da se obični metali pretvore u zlato ili srebro, ali iza 
njihovih hermetičkih tekstova punih simbola, čime se od laika sakrivala suština, krio se interes za transmutaci- 
ju duše, to jest za duhovni preobražaj. Tu se može govoriti o „mističnoj alhemiji". Još radikalnija je grana 
alhemije pod imenom „Velika veština" (Ars Magna), koju je razvio srednjovekovni filozof Ramon Ljulj. Ljulj je 
tvrdio da alhemičar može preobraziti samog sebe u neku vrstu svemoćnog bića. Alhemija pokazuje i karak- 
teristike neoplatonizma (kasnija religijska i mistična forma platonovske filozofije, oblikovana и 3. veku u 
Plotinovim delima), jer se bavi odvajanjem dragocenih i čistih materijala od nečistih i nesavršenih. Po 
alhemičarima, materiju sačinjavaju ne samo karakteristike već i principi, što je stav preuzet iz Aristotelove 
filozofije. Po ovoj teoriji, moguće je reorganizovati materiju (hylae) neplemenitih metala po principima (eidos) 
plemenitih metala. Amorfna materija i principi, takozvana kvintesencija (quinta essentia), bili su predmeti 
proučavanja alhemičara. Oni su se uglavnom alegorijski zanimali za stvaranje živih biča, poput homunkulusa 
(pogledajte, recimo, našu 15. svesku serijala „Marti Misterija" za detaljnije bavljenje ovom temom) ili baziliska. 
Izradivali su crteže na kojima su personifikovani hemijski elementi. Simbolično su predstavljali hemijske reak- 
cije vezom muškarca i žene, čiji bi proizvod bio hermafrodit, odnosno biće koje nosi karakteristike oba 
roditelja. 

U ranom dobu svog razvoja, alhemija je imala za cilj lečenje, što se vidi iz potrage za pronalaskom elik- 
sira života. Poznato je da su arapski lekari razvili spektar lekova, koji su se proizvodili po složenoj proce- 
duri, iako je njihov efekat lečenja bio uglavnom neznatan. Ovi lekari su otkrili proces destilacije. Pored kame- 
na mudrosti i eliksira, alhemičari su nastojali da pronađu panaceju, univerzalni lek, pa je tako u delima 
Paracelzusa, švajcarskog alhemičara iz 16. veka, vidljiva transformacija alhemije u primitivnu hemiju. 

Alhemija je uvek imala i blisku asocijaciju sa astrologijom, naročito sa vavilonsko-grčkom školom astrologi- 
je. Alhemičari su smatrali da svaka od sedam planeta odgovara određenom metalu i da njime vlada. Po njima, 
Sunce vlada zlatom, Mesec srebrom, Merkur živom, я ^ = у 
Venera bakrom, Mars gvoždem, Jupiter kalajem, a 4 SM 
Saturn olovom. i ы | Ра ulo oeljo 

Po psiholozima, alhemija nije samo vrsta meta- ν + 
hemije, već ima i psihološko-filozofsku dimenziju. 
Pokušaji alhemičara da pretvore jedan metal u drugi 
simbolično oslikavaju unutrašnje ljudske psihološke 
porive. Ovakvom interpretacijom alhemije naročito 
se bavio švajcarski psihoanalitičar Karl Gustav Jung 
u svojim razmatranjima analitičke psihologije. 

Neizbežan za pominjanje je i poznati roman 
»Alhemičar" najčitanijeg latinoameričkog pisca posle 
Markesa, Paula Koelja (preporučujemo prevod 
beogradskog izdavača PAIDEIA, ukrašen ilustracija- 
ma Mebijusa, maga evropskog stripa) - knjiga se 
manje bavi alhemijom, a više unutrašnjom spozna- 
jom čoveka. A u takođe naizbežnoj Geteovoj 
poemi „Faust”, alhemijski eksperimenti su jedna od 
centralnih tema. 

Pojam alhemije i spisak dela inspirisanih njom 
preobimni su za jednu uvodnu stranu, pa ćemo se 
zato ovde zaustaviti i pozvati vas da po pročitanom 
stripu sami malo više istražite ovu temu. Možda в 
vam pođe za rukom da napravite zlato? Ako to 
bude slučaj, nadamo se da ćete se u trenucima 
radosti setiti i naše male redakcije, te da vašoj 
velikodušnosti neće biti kraja, o veliki alhemičari! 

ROBERT GREJ, BIVŠI MAJOR RANIJE ZAPOSLEN U VOJSCI, GDE JE RADIO NA IZRADI NOVOG OPASNOG 
ORUŽJA, U TAJANSTVENIM OKOLNOSTIMA OSTAJE BEZ OBE ŠAKE, ZBOG ČEGA BIVA OTPUŠTEN IZ 
VOJSKE. ZAHVALJUJUĆI SVOM GENIJALNOM UMU, USPEVA DA NAPRAVI ČELIČNE FUTURISTIČKE PROTEZE. 
5 NAMEROM DA SE OSVETI KOLEGAMA KOJE SU GA IZBACILE IZ VOJSKE, UBIJA IH NA OKRUTAN NAČIN. 
MEĐUTIM, ZAGORU POLAZI ZA RUKOM DA SE OBRAČUNA 5 NJIM | DA GA PORAZI. SVI SU UBEĐENI DA 
JE MRTAV, ALI SE ON VRAĆA POSLE DUGO VREMENA, S NAMEROM DA SE OSVETI SVIMA, A PRVENSTVE- 
NO ZAGORU. NJEGOVE PRVE ŽRTVE SU MOHAVCI IZ JEDNOG MIRNOG SELA NA RECI ARON. ZA LUDOG 
UBICU, ONI SU KRIVI JER SU GA NEKOLIKO GODINA RANIJE IZDALI. SMRTONOSNIM PROJEKTILIMA, ZLIKO- 
VAC PRAVI POKOLJ MEĐU INDIJANCIMA. ZAGOR U POČETKU NE ZNA KO JE POČINILAC MASAKRA. OD 
JEDNOG VOJNIKA IZ FORT BRENDONA DOBIJA INFORMACIJU DA JE ZA POKOLJ MOHAVKA ODGOVORNA 
VOJSKA, KOJA SPROVODI U DELO PROJEKTE ROBERTA GREJA U JEDNOJ TAJNOJ LABORATORIJI. ZA- 
GOR ODMAH ODLAZI U UTVRĐENJE, ALI NE NALAZI VOJNIKA OD KOGA JE DOBIO INFORMACIJE. MEĐU- 
TIM, DUH SA SEKIROM JE PRIMORAN DA SE SUKOBI SA PRIGLUPIM PUKOVNIKOM PORTMENOM.. 

